ลดอายุสปท.อยู่ต่อ4ด.
หลังใช้รธน.ใหม่-งัดม.44เชือด4ผวจ.ไม่สนองคสช.,มีชัย ถือฤกษ์ดี 29 มี.ค.59 เวลา 13.39 น. ส่งร่าง รธน. 279 มาตราถึงมือ ครม. วอนชาวบ้านอย่าฟังเสียงคนบิดเบือน รับ ก.ม.สูงสุดต้องวางกลไกให้แก้ไขยาก เผยร่างสะเด็ดน้ำผู้ใหญ่สั่งตัดทิ้งงานซ้ำซ้อนหั่นอายุ สปท.อยู่ทำงานปฏิรูป 4 เดือน บิ๊กตู่ พอใจระดับหนึ่ง แต่ไม่ตรงใจมากนัก ลั่นผมจบแล้ว โยนประชาชนตัดสิน ถ้าไม่พอใจก็ไม่ต้องผ่านประชามติ รธน.ไม่ผ่านด่านจ่อเดินขั้นต่อไป บิ๊กป้อม ท้าไม่ชอบใจกาโหวตโน ปชป.จี้บอกให้ชัดคว่ำกลางทางใช้ฉบับไหนแทน พท.ไล่สปท.วางกรอบเสร็จไปได้แล้ว ประยุทธ์ ลุยเปิดคอร์สปรับทัศนคตินักการเมือง ฮึ่มพูดขัดแย้งรัฐบาลเรียกหมด จัดโควตาอบรมสื่อด้วย บิ๊กหมู ขู่ดื้อซ้ำซากจับกักอบรมนานๆ ลูกสาววัฒนาบุกเรือนจำเยี่ยมพ่อ แวะกินข้าวเที่ยงด้วยจนกว่าจะได้อิสระ คสช.ปล่อย วรชัย กลับบ้านแล้ว ประวิตร ป้องจนท.ไม่จับเฮงซวยสาวโชว์ขันแดงรูป ทักษิณ-ยิ่งลักษณ์ ญาติผู้ต้องหาสาวยื่น 1 แสนประกันตัว นายกฯงัด ม.44 ลงดาบเด้ง 4 ผวจ.เก็บกรุ,คณะกรรมการร่างรัฐธรรมนูญ (กรธ.) ส่งร่างรัฐธรรมนูญฉบับสมบูรณ์ส่งถึงมือคณะรัฐมนตรี (ครม.) แล้ว โดยนายมีชัย ฤชุพันธุ์ ประธาน กรธ.ระบุขอให้ประชาชนตัดสินใจการลงประชามติจากร่างจริง อย่าฟังเสียงจากการบิดเบือน ขณะที่ พล.อ.ประยุทธ์ จันทร์โอชา นายกฯและหัวหน้า คสช. ระบุว่า ภาพรวมพอใจผลงานของ กรธ.ระดับหนึ่ง แม้จะไม่ตรงใจมากนัก ถือว่าจบแล้ว ต่อไปให้เป็นเรื่องของประชาชนตัดสิน,เมื่อเวลา 13.39 น. วันที่ 29 มี.ค. ที่รัฐสภา นายมีชัย ฤชุพันธุ์ ประธานกรรมการร่างรัฐธรรมนูญ (กรธ.) แถลงถึงร่างรัฐธรรมนูญฉบับก่อนลงประชามติ ว่า กรธ.ได้รับการแต่งตั้งวันที่ 5 ต.ค.58 กำหนดทำงานต้องเสร็จภายใน 180 วัน ซึ่งครบกำหนดในวันที่ 1 เม.ย. แต่เราทำให้เสร็จก่อนเพื่อมีเวลาตรวจสอบ กรธ.ประชุมทั้งหมด 115 ครั้ง มีผู้เสนอให้ปรับปรุงแก้ไขเพิ่มเติม 258 ข้อจากทุกภาคส่วน กรธ.แก้ไขทั้งสิ้น 88 มาตรา นำมาควบรวม 6 มาตรา เพิ่มใหม่ 15 มาตราจากร่างฯแรกที่มี 270 มาตรา รวมแล้วร่างฯฉบับสุดท้ายมี 16 หมวด 279 มาตรา ขณะนี้ กรธ.ได้ทำหนังสือและส่งร่างรัฐธรรมนูญฉบับสมบูรณ์ให้ ครม. ตามที่กำหนดในรัฐธรรมนูญฉบับชั่วคราว 2557 เรียบร้อยแล้ว จากนั้น ครม.จะส่งต่อไปยังคณะกรรมการการเลือกตั้ง (กกต.) เพื่อเตรียมทำประชามติต่อไป สาระสำคัญของร่างรัฐธรรมนูญฉบับนี้ แม้จะไม่ได้พูดว่าประชาชนเป็นใหญ่ แต่เรามุ่งหมายให้เกิดการทัดเทียม ไม่เหลื่อมล้ำ ประชาชนได้รับการปกป้องสิทธิเสรีภาพ โดยเรายึดไปตามหลักของท่านพุทธทาสภิกขุที่ว่า ประชาธิปไตย ไม่ใช่การมุ่งให้ประชาชนเป็นใหญ่ แต่ต้องมุ่งไปที่ประโยชน์ของประชาชนเป็นสำคัญ ยืนยันว่าร่างรัฐธรรมนูญของ กรธ.มีเนื้อหาครอบคลุมครบถ้วนทุกด้าน,นายมีชัยกล่าวว่า จากนี้ กรธ.จะทำคำชี้แจงเนื้อหาสรุปเป็นเล่ม ส่งให้ กกต.ไปแจกจ่ายประชาชนภายใน 15 วัน ตามที่รัฐธรรมนูญชั่วคราวกำหนด ระหว่างนี้จนก่อนถึงวันที่ 7 ส.ค. กรธ.จะออกไปชี้แจงรายละเอียดสำคัญให้ประชาชนทราบ เพื่อตัดสินใจลงประชามติ โดยจะร่วมมือกับหน่วยงานราชการทุกกระทรวงและ กกต.ช่วยกันชี้แจง ได้รับ การประสานงานเบื้องต้นจาก กมธ.วิสามัญพิจารณาร่าง พ.ร.บ.การออกเสียงประชามติร่างรัฐธรรมนูญของ สนช.ว่า ยอมปรับให้ กรธ.เผยแพร่ร่างรัฐธรรมนูญ เพื่อเตรียมทำประชามติได้แล้ว ร่างรัฐธรรมนูญฉบับจริงออกมาแล้ว อย่าฟังเสียงลือเสียงเล่าอ้างจากใคร หากติดขัดอะไร ให้มาถาม กรธ. เราจะช่วยอธิบายให้ ส่วนความเห็นต่างของบุคคลมีได้ แต่ต้องเป็นความเห็นต่างอยู่บนพื้นฐานข้อเท็จจริง ไม่ใช่ความเห็นต่างที่บิดเบือน,นายมีชัยกล่าวว่า สำหรับกระบวนการเลือกนายกฯที่หลายคนยังเข้าใจผิดว่า ส.ว.สรรหาจะมีอำนาจร่วมโหวตนายกฯด้วย ยืนยันว่า ส.ว.ไม่มีอำนาจร่วมแต่งตั้งนายกฯ แค่มาร่วมประชุมเพื่อลงมติขอข้อยกเว้นการเลือกนายกฯ จากบัญชีรายชื่อนายกฯที่พรรคการเมืองเสนอเท่านั้น และเมื่อได้มติเสียง 2 ใน 3 ของรัฐสภาเห็นชอบให้เลือกนายกฯนอกบัญชีได้แล้ว ให้เป็นอำนาจสภาฯเลือกนายกฯต่อไปตามขั้นตอนปกติ ส.ว.ไม่เกี่ยวข้องด้วย,ผู้สื่อข่าวถามถึงข้อกังวลเงื่อนไขการใช้บัญชีรายชื่อนายกฯ นายมีชัยกล่าวว่า เป็นเรื่องใหม่จะเกิดอะไรขึ้นคงเดาได้ยาก เขียนเปิดช่องไว้ แต่ถ้าไม่มีเหตุก็ไม่ต้องใช้ เมื่อถามถึงการแก้ไขรัฐธรรมนูญที่ยากมาก หาก ส.ว.ไม่เห็นชอบ นายมีชัยกล่าวว่า การใช้เสียงข้างมากไม่คำนึงถึงทุกภาคส่วนจะเป็นแบบคราวที่แล้วที่จะรบราฆ่าฟันกัน เราต้องคิดว่ารัฐธรรมนูญเป็นกฎหมายสูงสุด หากจะแก้ไขต้องมีกระบวนการที่ทำให้แก้ไขได้ยาก,หั่นอายุ สปท.ทำปฏิรูปเหลือ 4 เดือน,ผู้สื่อข่าวรายงานว่า ร่างรัฐธรรมนูญฉบับสมบูรณ์ก่อนทำประชามติ ที่คณะกรรมการร่างรัฐธรรมนูญ (กรธ.) ส่งให้คณะรัฐมนตรี มีทั้งสิ้น 105 หน้า 16 หมวด 279 มาตรา มีสาระสำคัญน่าสนใจ ในบทเฉพาะกาลเกี่ยวกับวาระการดำรงตำแหน่งของสภาขับเคลื่อนการปฏิรูปประเทศ (สปท.) จากร่างแรกที่กำหนดให้ สปท.อยู่ทำหน้าที่ปฏิรูปอีก 1 ปี นับตั้งแต่รัฐธรรมนูญประกาศใช้ แต่ร่างฉบับสมบูรณ์ มาตรา 266 กำหนดให้ สปท.อยู่ทำหน้าที่ร่างกฎหมายว่าด้วยแผนและขั้นตอนการดำเนินการปฏิรูปประเทศให้แล้วเสร็จภายใน 120 วัน จึงพ้นหน้าที่ นอกจากนี้ ในบทเฉพาะกาลยังกำหนดเรื่องการออกกฎหมายที่จำเป็นเอาไว้ ในมาตรา 278 ให้ ครม.ดำเนินการให้หน่วยงานของรัฐจัดทำร่างกฎหมายที่จำเป็นตามมาตรา 58 เกี่ยวกับการทำที่อาจกระทบต่อสิ่งแวดล้อม สุขภาพอนามัย คุณภาพชีวิตหรือมีส่วนได้ส่วนเสียอื่นใดของประชาชน ชุมชนหรือสิ่งแวดล้อมอย่างรุนแรง มาตรา 62 เกี่ยวกับการรักษาวินัยการเงินการคลังของรัฐอย่างเคร่งครัด การจัดระบบภาษีให้เป็นธรรมแก่สังคม มาตรา 63 เกี่ยวกับการส่งเสริมให้ประชาชนรู้ถึงอันตรายของการทุจริตประพฤติมิชอบ ทั้งในภาครัฐ เอกชน และจัดให้มีกลไกป้องกันอย่างเข้มข้นมีประสิทธิภาพ ทั้งนี้ ต้องทำให้แล้วเสร็จเสนอต่อ สนช.ภายใน 240 วัน นับตั้งแต่วันประกาศใช้รัฐธรรมนูญ ถ้าหน่วยงานของรัฐไม่อาจทำได้เสร็จภายในเวลาที่กำหนด ให้ ครม.สั่งให้หัวหน้าหน่วยงานของรัฐนั้นพ้นจากตำแหน่ง,นายอมร วาณิชวิวัฒน์ โฆษก กรธ. กล่าวว่า การลดอายุ สปท.ลงเหลือ 4 เดือน กรธ.ได้หารือกันเยอะ ถึงรูปแบบในการทำงานที่ยังไม่เห็นผลการปฏิรูปชัดเจนในหลายๆเรื่อง จะต้องเร่งรัด ประกอบกับทางผู้ใหญ่ได้เปรยมาว่าการทำงานของ สปท.ล่าช้า งานบางเรื่องไปซ้ำซ้อนกับเรื่องที่รัฐบาลทำแล้ว เพราะสิ่งที่ สปท.ทำคือสานต่องานของสภาปฏิรูปแห่งชาติ (สปช.) ทั้งเล่ม ส่วนการออกกฎหมายก็ควรจะเป็นหน้าที่ของสภานิติบัญญัติแห่งชาติ (สนช.) มากกว่า ดังนั้น กรธ.จึงได้หารือกันมาก่อนหน้านี้แล้วเห็นตรงกันว่า เมื่อเป็นแบบนี้ต้องปรับรูปแบบวิธีการทำงานของ สปท.จนสุดท้ายจึงได้ข้อยุติเรื่องเงื่อนเวลา,นายอุดม รัฐอมฤต โฆษก กรธ.กล่าวว่า กรธ.เพียงต้องการเปลี่ยนแปลงสถานะของ สปท.โดยคืนอำนาจปฏิรูปประเทศไปให้ คสช.ในฐานะผู้แต่งตั้งมา เพื่อกำหนดทิศทางการปฏิรูปประเทศต่อไปในอนาคตใหม่ เพื่อให้การปฏิรูปมีประสิทธิภาพมากขึ้น,นายวันชัย สอนศิริ สมาชิก สปท.กล่าวว่า เท่าที่อ่านเนื้อหา เข้าใจว่า สปท.จะมีอายุลดลง ตนเข้าใจว่า คสช.เหลือเวลาน้อยลงแล้ว หากรัฐธรรมนูญผ่านประชามติในเดือน ส.ค. และมีเลือกตั้ง รัฐบาลชุดใหม่จะมีขึ้นช่วงกลางปี 60 เวลาที่เหลืออยู่จากนี้ เชื่อว่า คสช.จะดำเนินการปฏิรูปที่จะเป็นด้วยตนเอง ส่วนตนไม่รู้สึกอะไรกับการถูกลดเวลาการทำงานลง เป็นการขอทำเพื่อชาติ ให้ คสช.ที่มีหน้าที่รับผิดชอบบ้านเมืองได้ดำเนินการปฏิรูป,เมื่อเวลา 14.45 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช.ให้สัมภาษณ์ถึงร่างรัฐธรรมนูญฉบับสมบูรณ์ของ กรธ.ว่า อ่านไปบ้างแล้ว ประชาชนจะเป็นผู้พิจารณาว่าจะผ่านหรือไม่ ถ้าไม่ผ่านตนก็ต้องทำอย่างอื่นต่อไป และไม่ได้คิดว่าต้องตรงตามใจ แต่ต้องตรงกับประเทศชาติว่าต้องการความสงบสุขใช่หรือไม่ พัฒนาและปฏิรูป ถ้าทุกคนบอกว่าไม่ต้องการการปฏิรูปก็ไม่ต้องไปผ่านเท่านั้นเอง ถ้าคิดว่านักการเมืองรุ่นใหม่หรือคนใหม่ รัฐบาลใหม่ทำได้ก็ทำไป ตนจะไปยุ่งอะไรได้ วันนี้ให้เกียรติ กรธ. แม่น้ำ 4 สาย ทุกคนรับได้ตนก็รับได้ ต้องการให้ทุกอย่างเดินหน้าต่อไปให้ได้ไปตามระบอบประชาธิปไตยที่ทุกคนอยากได้ ก็ทำไปแล้วถ้ามันเกิดอะไรขึ้นในวันหน้า ต้องมีคนมารับผิดชอบร่วมกับตน ประเทศนี้มีเพียงตนคนเดียว ต้องเสียสละชีวิตคนเดียวอย่างนั้นหรือ เห็นแก่ตัวกันไปหรือเปล่า,เมื่อถามว่า ในช่วงรณรงค์ให้ประชาชนออกมาใช้สิทธิลงประชามติ รัฐบาลเตรียมการอย่างไรบ้าง พล.อ.ประยุทธ์ตอบว่า ไม่มีแผนอะไรทั้งสิ้น เพราะพูดอยู่ทุกวันให้ทุกคนออกมาลงประชามติก็จบ ถ้าไม่อยากมาลงก็อย่าลง อยากมีประชาธิปไตยต้องให้สั่ง ต้องให้ลงโทษ ถ้าเลือกตั้งไม่มาแล้วจะเอาอะไรกับตน ส่วนรัฐธรรมนูญที่ออกมาตนจะพอใจหรือไม่พอใจ มันอยู่ในใจอยู่แล้ว พอใจหรือไม่เป็นเรื่องของตน ทำไมต้องถามใคร แล้วใครต้องมาถามตน แต่ก็พอใจในส่วนหนึ่งที่ กรธ.สามารถดำเนินการแก้ปัญหาในความเป็นประชาธิปไตยที่เคยผิดพลาดหรือบางอย่างก็มีเรื่องการทุจริต ผิดกฎหมาย หรือเข้ามาสู่การเมืองโดยไม่มีธรรมาภิบาล แม้จะไม่ตรงใจตนมากก็ตาม เมื่อถามอีกว่า คิดว่ารัฐธรรมนูญฉบับนี้จะแก้ปัญหาความเป็นประชาธิปไตยได้มากน้อยแค่ไหน พล.อ.ประยุทธ์ตอบว่า แก้ไม่ได้หรอก เรื่องนี้มันอยู่ที่มนุษย์หรือคนอยู่ที่สื่อ,พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า ในที่ประชุม ครม. พล.อ.ประยุทธ์ จันทร์โอชา นายกฯและหัวหน้า คสช.ได้กล่าวถึงร่างรัฐธรรมนูญว่า ผมจบแล้ว ต่อไปเป็นเรื่องของประชาชน จะต้องตัดสินใจจะออกเสียงประชามติอย่างไร ซึ่งนายกฯพูดสั้นๆเพียงเท่านี้ และไม่มีรัฐมนตรีท่านใดถาม หรือขยายความอะไรต่อ จากนี้ก็เป็นไปตามขั้นตอนต่อไป เมื่อรัฐบาลรับทราบแล้ว ก็จะส่งให้คณะกรรมการการเลือกตั้ง (กกต.) เพื่อดำเนินการไปสู่ขั้นตอนการทำประชามติต่อไป,พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงกรณีกลุ่มการเมืองกังวลว่าจะไม่มีโอกาสแสดงความคิดเห็นก่อนการทำประชามติร่างรัฐธรรมนูญ เป็นไปได้หรือไม่ที่จะจัดเวทีให้แต่ละฝ่ายถกแถลงด้วยเหตุผลว่า ต้องดูว่า กรธ.จะว่าอย่างไร เขาคงต้องชี้แจงเนื้อหาร่างรัฐธรรมนูญ แต่การจะมาอภิปรายหรือแสดงความคิดเห็นสุดโต่งมันก็แก้ไม่ได้ จะทำให้เกิดความแตกแยกมากขึ้นทำไม อะไรไม่ชอบก็ไปลงคะแนนในวันทำประชามติว่าไม่เห็นชอบเท่านั้นก็จบ ไม่ต้องไปเถียงกันให้มาก เพราะเราไม่ได้ไปบังคับใคร จะเถียงกันทุกเวทีทั้งบ้านทั้งเมืองเลยหรือ เมื่อถามว่า ถึงตรงนี้กังวลว่าร่างรัฐธรรมนูญจะไม่ผ่านประชามติหรือไม่ พล.อ.ประวิตรกล่าวว่า ไม่กลัวจะไปกลัวอะไร ผ่านก็ผ่าน ไม่ผ่านก็ไม่ผ่าน ทำอย่างไรได้ กรธ.ทำมาดีที่สุดแล้วตามความเห็นของเขา,พล.อ.ธีรชัย นาควานิช ผบ.ทบ. และเลขาธิการคสช.กล่าวว่า ตอนนี้ให้ครอบครัวกำลังพลและโครงการ รด.จิตอาสาลงไปทำความเข้าใจกับประชาชนในพื้นที่ถึงความสำคัญของการออกมาทำประชามติ และความสำคัญของร่างรัฐธรรมนูญฉบับนี้ แตกต่างกับฉบับที่ผ่านมาอย่างไร ไม่ใช่แค่รณรงค์ให้ประชาชนออกมาใช้สิทธิ์มากๆอย่างเดียว แต่อยากให้รู้ว่ามีความสำคัญต่อเขาจริงๆ เพราะเป็นร่างรัฐธรรมนูญฉบับป้องกันการโกง มีมาตรการลงโทษผู้มีอำนาจอย่างจริงจังและเด็ดขาด เมื่อถามว่า กองทัพพอใจต่อร่างรัฐธรรมนูญฉบับนายมีชัย ฤชุพันธุ์ ประธาน กรธ.อย่างไรบ้าง พล.อ.ธีรชัย กล่าวว่า ท่านนายกฯพอใจ ผมก็พอใจ,นายวิษณุ เครืองาม รองนายกรัฐมนตรี กล่าวว่า ชั่งน้ำหนักภาพรวมตนรับได้ เพื่อนำไปสู่การทำประชามติ หากผ่านประชามติก็รับได้ที่จะนำไปใช้เป็นกฎหมายสูงสุดของประเทศ เมื่อถามว่า ช่วงทำประชามติ คสช. และ ครม.จะรณรงค์ให้รับร่างรัฐ-ธรรมนูญได้หรือไม่ นายวิษณุ ตอบว่า ไม่ควร อย่างตนจะออกปากรณรงค์ให้รับร่างไม่ได้ แต่ถ้าชี้แจงข้อดี-ข้อเสียทำได้ ทุกคนในประเทศมีสิทธิชี้แจง แต่ กรธ.นอกจากควรแล้วยังต้องชี้แจงด้วย,นายองอาจ คล้ามไพบูลย์ รองหัวหน้าพรรค ประชาธิปัตย์ กล่าวถึงกรณี กรธ.ส่งมอบร่างรัฐธรรมนูญให้ ครม.ว่า พรรคประชาธิปัตย์จะพิจารณาเนื้อหาสาระรอบด้านเพื่อพิจารณาว่า กรธ.ได้ปรับปรุงแก้ไขเพิ่มเติม ตัดทอนจากร่างรัฐธรรมนูญเดิมไปมากน้อยอย่างไร ทั้งบทถาวรและบทเฉพาะกาลในรัฐธรรมนูญ จากนั้นจะชี้แจงว่า แต่ละหมวด แต่ละมาตรามีข้อดี ข้อด้อยอย่างไร เพราะรัฐธรรมนูญถือเป็นกฎหมายสูงสุดที่มีความสำคัญต่อประเทศชาติต้องใช้กับคนทั้งประเทศจึงต้องพิจารณาโดยรอบคอบบนพื้นฐานเพื่อประโยชน์ส่วนรวมเป็นหลัก ส่วนการพิจารณาว่าจะเห็นชอบหรือไม่เห็นชอบร่างรัฐธรรมนูญในการทำประชามติ ต้องพิจารณาบริบทอื่นๆควบคู่เพื่อจะช่วยทำให้การตัดสินใจได้ถูกต้องเหมาะสม,นายองอาจกล่าวอีกว่า ประชาชนควรมีสิทธิรู้ว่า ถ้าไม่เห็นชอบรัฐธรรมนูญนี้ จะได้รัฐธรรมนูญฉบับไหนมาแทน ไม่ควรออกไปใช้สิทธิโดยไม่มีโอกาสเลือก ที่สำคัญต้องมีส่วนร่วมและรับรู้อนาคตมากกว่าการถูกมัดมือชกโดยไร้ทางเลือก จึงขอเรียกร้องให้ คสช.ประกาศให้ชัดเจนว่า ถ้าร่างรัฐธรรมนูญนี้ไม่ผ่านประชามติ ประชาชนจะได้รัฐธรรมนูญแบบไหนมาแทน,นายสามารถ แก้วมีชัย คณะทำงานติดตามการร่างรัฐธรรมนูญ พรรคเพื่อไทย กล่าวถึงกรณีร่างรัฐธรรมนูญระบุให้ สปท.อยู่ทำกฎหมายปฏิรูปต่อว่า ประเด็นอยู่ที่ว่าจะอยู่ต่อเพื่ออะไร ถ้าหากเพื่อปฏิรูป ก็เป็นหน้าที่รัฐบาลใหม่ที่มาจากประชาชน ดังนั้น น่าจะปล่อยให้รัฐบาลมาเดินงานต่อ เช่นการปฏิรูป 11 ด้าน นอกจากนี้การให้รัฐบาลรายงาน ส.ว.ทุกสามเดือนก็เป็นการเร่งรัดและเป็นมาตรการที่กำกับดูแลอยู่แล้ว สปท.อยู่นานแล้ววางกรอบการปฏิรูปเสร็จก็ไปได้แล้ว ไปเป็น ส.ว.กันต่อ เดี๋ยวจะไม่มีคนเป็น ในภาพรวมของร่างรัฐธรรมนูญ ตลอดเวลาที่ผ่านมาได้แสดงจุดยืนมาเป็นระยะทั้งทางแถลงการณ์ และบุคลากรของพรรคก็ออกมาแสดงความเห็นว่าไม่เห็นด้วยตรงจุดไหน พูดทุกแง่ทุกมุมแล้ว ถึงวันนี้การแสดงความเห็นต่างๆไม่มีผลอะไรเลย หนักกว่าเดิมด้วยซ้ำ ดังนั้น เมื่อร่างฯออกมาแล้ว ทำอะไรไม่ได้เหลืออย่างเดียวรอประชาชนมาตัดสิน ขอให้อ่านให้ศึกษาดู ฝากบอกว่าขอให้ออกไปใช้สิทธิลงประชามติกันมากๆ จะผ่านไม่ผ่านอย่างไร ก็ถือว่ามีส่วนร่วมในการตัดสินใจว่าจะรับหรือไม่รับ,ที่รัฐสภา นพ.เจตน์ ศิรธรานนท์ โฆษกวิปสนช. แถลงผลการประชุมวิป สนช.ว่า การตั้งคำถามพ่วงประชามติของ สนช. กำหนดให้สมาชิก สนช.ส่งคำถามมายังคณะ กมธ.สามัญทั้ง 16 คณะ หรือส่งคำถามโดยตรงมายังคณะ กมธ.สามัญพิจารณาศึกษา เสนอแนะ และรวบรวมความคิดเห็นเพื่อประกอบการพิจารณาจัดทำร่างรัฐธรรมนูญ ภายในวันที่ 1 เม.ย. จากนั้น กมธ.จะรวบรวมความเห็นและประชุมวันที่ 4-5 เม.ย. ดูคำถามที่ส่งมาให้ที่ประชุม สนช.พิจารณาว่าจะตั้งคำถามหรือไม่ อย่างไร ส่วนร่าง พ.ร.บ.การออกเสียงประชามติร่างรัฐธรรมนูญ ขณะนี้การพิจารณาร่าง พ.ร.บ.เสร็จแล้ว จะนำเข้าที่ประชุม สนช.ในวันที่ 7 เม.ย. ทั้งนี้ เป็นห่วงงบประมาณที่ กกต.จะจัดสรรมาใช้ในเวทีชี้แจงร่างรัฐธรรมนูญ ถ้ารัฐเห็นความสำคัญอาจจัดสรรงบต่างหากมาช่วยก็ได้,ร.อ.ทินพันธุ์ นาคะตะ ประธาน สปท. กล่าวว่า การประชุมร่วม สปท.และ สนช. วันที่ 30 มี.ค. เพื่อรับฟังคำชี้แจงร่างรัฐธรรมนูญจาก กรธ.นั้น สปท.จะส่งตัวแทน 4 คน ร่วมแสดงความคิดเห็นร่างรัฐธรรมนูญ ได้แก่ นายเสรี สุวรรณภานนท์ นายวิวัฒน์ ศัลยกำธร พ.ต.ต.ยงยุทธ สาระสมบัติ และนายปานเทพ กล้าณรงค์ราญ,ที่สำนักงานคณะกรรมการการเลือกตั้ง (กกต.) นายธนิศร์ ศรีประเทศ ผู้ทรงคุณวุฒิ กกต. กล่าวว่า กกต.มีความเป็นห่วงการกระทำใดๆที่อาจจะเข้าข่ายความผิด ในช่วงที่รัฐบาลจัดส่งร่างรัฐธรรมนูญให้ ฉะนั้นการกระทำใดๆที่อาจจะตั้งใจหรือไม่ตั้งใจ หรือรู้เท่าไม่ถึงการณ์ อาจสุ่มเสี่ยงเป็นความผิดตามกฎหมายความมั่นคง ประกาศ คสช.หรือกฎหมายอาญา จึงอยากให้ระมัดระวัง โดยเฉพาะเทศกาลสงกรานต์ที่จะมาถึง ส่วนร่าง พ.ร.บ.ว่าด้วยการออกเสียงประชามติร่างรัฐธรรมนูญ คาดจะประกาศใช้หลังสงกรานต์ไปแล้ว และวันที่ 18 เม.ย. กกต.จะประชุมเพื่อกำหนดวันออกเสียงประชามติ เบื้องต้นยังคาดว่าเป็นวันที่ 7 ส.ค. แต่อาจจะมีการเปลี่ยนแปลงได้ ส่วนกรณีที่นายเรืองไกร ลีกิจวัฒนะ คณะทำงานฝ่ายกฎหมายพรรคเพื่อไทย ยื่นหนังสือถึง พล.อ.ประยุทธ์ จันทร์โอชา นายกฯ และหัวหน้า คสช.เพื่อให้ กกต.คืนเงิน 1,126 ล้านบาท ที่เหลือจากการเลือกตั้งเมื่อวันที่ 2 ก.พ.57 นั้น ยอมรับว่ามีเงินเหลือจริง แต่ พ.ร.บ.ประกอบรัฐธรรมนูญว่าด้วยคณะกรรมการการเลือกตั้งกำหนดให้งบประมาณที่เหลือจ่ายจากการเลือกตั้ง กกต.เก็บไว้เป็นเงินสะสมได้โดยไม่ต้องส่งคืนคลัง รวมถึงหลังการออกเสียงหากมีงบประมาณเหลือจ่าย กกต.ก็ไม่ต้องส่งคืนคลังเช่นกัน,ผู้สื่อข่าวรายงานว่า เวลา 15.30 น. เจ้าหน้าที่สำนักงานเลขาธิการคณะรัฐมนตรี ได้นำสำเนาร่างรัฐธรรมนูญมาส่งให้ กกต.แล้ว ถือว่ากระบวนการการทำประชามติได้เริ่มต้นขึ้นแล้ว,เมื่อเวลา 09.00 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และหัวหน้า คสช. เป็นประธานการประชุม ครม.ก่อนขึ้นประชุม ครม. พล.อ.ดาว์พงษ์ รัตนสุวรรณ รมว.ศึกษาธิการ นำคณะมารอพบ พล.อ.ประยุทธ์เพื่อประชาสัมพันธ์การจัดงาน การศึกษาสร้างชาติ ตลาดคลองผดุงฯสร้างสุข ที่จะจัดขึ้นที่ตลาดคลองผดุงกรุงเกษม ข้างทำเนียบฯ ในวันที่ 1-24 เม.ย. โดยตัวแทนนักเรียนอาชีวะจากวิทยาลัยศิลปหัตกรรมกรุงเทพฯ นำเครื่องสแกนรูปเท้าหรือฟุตสแกนเนอร์ มาวัดขนาดเท้าเป็นโมเดลวัดขนาดแผ่นยางรองรองเท้าเพื่อสุขภาพ ซึ่ง พล.อ.ประยุทธ์ได้ทดลองสแกนรูปเท้า พล.อ.ประยุทธ์ได้เรียก พล.อ. สุรเชษฐ์ ชัยวงศ์ รมช.ศึกษาธิการ ว่า น้อยๆช่วยถอดรองเท้าให้หน่อย ทำให้ พล.อ.สุรเชษฐ์เข้าไปช่วยถอดรองเท้าให้ ผลการสแกนเท้ามีรูปเท้าปกติ ถือว่ามีสุขภาพเท้าดี โดยตัวแทนนักเรียนจะนำรูปเท้าที่ได้ไปผลิตเป็นแผ่นรองเท้าขนาดเบอร์ 42 มอบให้ พล.อ.ประยุทธ์ไว้ใช้,ผู้สื่อข่าวรายงานว่า ช่วงหนึ่ง พล.อ.ประยุทธ์ ได้กล่าวว่า วันนี้ คสช.ออกมาตรา 44 เพื่อใช้ในการปฏิรูปการศึกษาไปแล้ว ต้องทำได้ ใครไม่ทำให้บอกมา วันนี้เราต้องปฏิรูป อย่าลืมว่าวันนี้ประชาชนคาดหวังที่จะให้ทุกอย่างมีการปรับปรุงและพัฒนา ทั้งนี้ พล.อ.ประยุทธ์ได้หยิบหนังสือประกอบการเรียน กระสอบเพื่อนรัก ขึ้นมาถือไว้ พร้อมกล่าวว่า ทุกคนต้องช่วยกันทำงาน ใครที่ทำผิดกฎหมายต้องถูกดำเนินการ และขอให้ไปบอกพ่อแม่ ผู้ปกครองว่าอย่าโกง และต้องปฏิบัติตามกฎหมาย เรื่องการสร้างความเป็นประชาธิปไตยที่เป็นสากลต้องไม่มีความขัดแย้ง กฎหมายต้องเป็นธรรม ไม่เลือกปฏิบัติ รัฐบาลและ คสช.พยายามทำกันเต็มที่แล้ว ตนในฐานะนายกฯต้องสั่งทุกอย่าง แม้แต่ห้ามพริตตี้แต่งตัวโป๊ รวมทั้งรื้อคดีต่างๆ ต้องสั่งเองเกือบทั้งหมด เพราะปล่อยปละละเลยมานาน นี่จึงจะเรียกว่าประชาธิปไตยที่ถูกต้อง และการจะไปเลือกตั้งประชาชนต้องมีส่วนร่วม รวมทั้งการออกเสียงประชามติ ทุกคนมีสิทธิขอให้ออกไปเลือกตั้งกันทุกคน จะผ่านหรือไม่ผ่านอยู่ที่ทุกคนถ้าเห็นว่าดีก็ผ่าน ถ้าไม่พอใจก็ไม่ต้องผ่าน เพราะทุกคนคือประชาชน ฉันต้องฟังเสียงประชาชนแบบนี้ มีอำนาจก็ไม่อยากใช้,จากนั้น พล.อ.ประยุทธ์หยิบหนังสือแบบเรียน วรรณคดีวิจักษ์ พร้อมแกล้งอ่านหน้าปกหนังสือว่า ความเป็นประชาธิปไตยที่ยั่งยืนอ่านกันหรือยัง เข้าใจกันหรือยัง ก่อนจะเปิดหนังสือทำทีเป็นอ่านว่า ประชาธิปไตยต้องไม่มีความขัดแย้ง ไม่ทุจริต ไม่ขี้โกง ต้องเคารพกฎหมาย ไม่ใช่ทำผิดแล้วไปอ้างสิ่งต่างๆ ว่าไม่รับกฎหมาย ไม่รู้ว่ารัฐบาลบริหารอะไร ออกมาพูด ปรับทัศนคติก็แล้ว ยังไม่ยอม นี่ถือว่ามีเมตตาแล้ว ปกติต้องดำเนินคดี ต้องติดคุกไปแล้ว ขี้เกียจจะพูด จากนั้น นายกฯจึงเดินไปชมการเรียนการสอนศิลปะมวยไทย โดยสวมนวมและซ้อมเตะต่อย โดยบอกนักเรียนคนที่ล่อเป้าว่า ห้ามต่อยสวนมา ตอนหนุ่มๆ ตนชอบชกมวยมาก เพราะเป็นกีฬาของลูกผู้ชาย แต่ระหว่างโชว์เตะต่อย พล.อ.ประยุทธ์ ออกอาการเซเล็กน้อย โดยออกตัวว่า ตนแก่แล้ว ไม่เหมือนตอนหนุ่มๆ ตอนนี้ใช้กำลังไม่ได้แล้ว ใช้กฎหมายอย่างเดียว,ผู้สื่อข่าวรายงานว่า ภายหลังจากที่ทีมรักษาความปลอดภัยของ พล.อ.ประยุทธ์รับมอบรถเบนซ์กันกระสุน รุ่น S600 การ์ด ซีดาน ลอง 2 คัน จากที่สำนักเลขาธิการนายกรัฐมนตรี (สลน.) จัดซื้อรถมา 4 คัน วงเงิน 78 ล้านบาท เพื่อนำมาใช้เป็นรถประจำตำแหน่งนายกฯคันใหม่หมายเลขทะเบียน 4 กด 29 กรุงเทพมหานคร กับทะเบียน 4 กต 29 กรุงเทพมหานคร แต่ปรากฏว่าเมื่อวันที่ 29 มี.ค. พล.อ.ประยุทธ์ยังคงใช้รถเบนซ์กันกระสุนส่วนตัวสีดำ ทะเบียน ญค 1881 กรุงเทพมหานคร คันเดิม,ผู้สื่อข่าวรายงานว่า หลังประชุม ครม. พล.อ.ประยุทธ์ ได้แสดงอาการหงุดหงิดถึงการวิพากษ์วิจารณ์ในโซเชียลมีเดียกรณีที่เรียกให้ พล.อ.สุรเชษฐ์ ชัยวงศ์ รมช.ศึกษาธิการ ช่วยถอดรองเท้าระหว่างชมอีเวนต์โปรโมตการจัดตลาดงาน การศึกษาสร้างชาติ ตลาดคลองผดุงฯสร้างสุข โดยกล่าวกับผู้สื่อข่าวก่อนแถลงข่าวทันทีว่า วันนี้ต้องขอโทษที่ทำให้หลายคนไม่สบายใจ ที่รุ่นน้องของผมถอดรองเท้าเพื่อวัดเท้าให้ เจตนาไม่ได้มีอะไร แต่คนที่ส่งภาพออกไป ผมอยากบอกว่าจิตใจมันต่ำ ว่าจะไม่โมโหแล้วเชียว ผมไม่เคยดูถูกคน แต่เป็นเรื่องความผูกพัน เขามีน้ำใจกับผม แต่เป็นภาพที่ไม่สมควร ผมก็ขอโทษสังคมด้วยแล้วกัน ความจริงไม่หงุดหงิดอะไร แต่มาหงุดหงิดไอ้เรื่องรองเท้า ใครถ่ายก็รู้อยู่ อยู่ในกลุ่มพวกสื่อนี่แหละ อะไรที่เป็นเรื่องของผมเรื่องภายใน เป็นเรื่องพี่น้อง แยกแยะให้ออกหน่อยจะมาบอกว่าเป็นนายกฯแล้วต้องอย่างนั้นอย่างนี้ ถ้าพวกคุณเลือกผมมา คุณจะสั่งผมอย่างไร คุณสั่งมาผมจะทำให้ แต่นี่ไม่ได้เลือกผมสักคน,อีกเรื่อง พล.อ.ประยุทธ์ จันทร์โอชา นายกฯและหัวหน้า คสช.ให้สัมภาษณ์ถึงแนวคิดการเปิดหลักสูตรอบรมบุคคลที่ถูก คสช.เรียกมาปรับทัศนคติว่า ที่คิดขึ้นเพราะเห็นว่าความขัดแย้งสูงขึ้น ในเมื่อทุกคนเรียกร้องอยากจะมีเวทีพูดคุยควรจะพูดคุยในสาระที่ควรคุยกัน จะให้เวลามาพูดคุยกันสัก 3 วัน 5 วัน 7 วัน 15 วัน 30 วัน อบรมเรื่องการเมือง ธรรมาภิบาล ศีลธรรม คุณธรรม จริยธรรม เหมือนเรียนหนังสือ สื่อมวลชนก็ด้วย มีโควตาเข้าอบรม ไม่ได้พูดเล่น แต่ไม่ได้หวังอะไรมากนักหรอก คงไม่สามารถช่วยอะไรได้ คนสมองเป็นแบบนี้ แต่อย่างน้อยไม่ต้องฟังที่เขาพูดอยู่หลายวัน แต่ออกมาคงพูดใหม่อีกก็เรียกมาอบรมใหม่ จะอบรม 3-4 รอบก็ได้ ไม่ได้เอาไปขังคุกเสียเมื่อไหร่ เพราะต้องเข้าใจว่าอะไรคือคำสั่งกฎหมายพิเศษ อะไรเป็น พ.ร.บ.ความมั่นคง เมื่อสถานการณ์ไม่ปกติต้องมีกฎหมายแก้ไขให้สถานการณ์เกิดความสงบเรียบร้อย หรือว่าสื่อไม่ต้องการ ถ้าไม่ต้องการจะยกเลิกให้ ออกไปตีกันบนท้องถนนเอาอีกไหม เพียงแต่ต้องการให้สังคมได้เห็นชัดเจนว่าสิ่งที่เขาพูดมาเป็นอย่างไร ถูกหรือผิด ใช่หรือไม่ และสิ่งที่ตนพูดใช่หรือไม่ใช่ ตนทำทุกอย่างแก้ปัญหาทุกอย่างก็ตีรันฟันแทงกับตนมาตลอด คดีความทางกฎหมาย กระบวนการยุติธรรมก็ไม่รับ แล้วคนแบบนี้หรือจะให้มาเป็นนักการเมืองบริหารประเทศ ถ้าเห็นคนเหล่านี้ทำดีกว่าตนก็เชิญตามสบาย,พล.อ.ประยุทธ์กล่าวว่า สื่ออยากรู้เรื่องหลักสูตรให้ พล.ต.สรรเสริญ แก้วกำเนิด โฆษกประจำสำนักนายกฯใส่ชื่อเข้าไปเรียนหลักสูตรแรก ทุกคนที่พูดไม่ดีพูดไม่ตรง พูดไม่ใช่ ให้เรียกอบรมหมดไปถกแถลงกัน ทุกพรรคคนที่พูดไม่ตรงกับรัฐบาลพูดหรือสิ่งที่รัฐบาลทำหรือไม่ตรงกับที่รัฐบาลให้โอกาสวิพากษ์วิจารณ์โดยสุจริตทำเป็นไหม จะให้คนเหล่านี้มาวิพากษ์วิจารณ์อยู่แบบนี้หรือ ตนไม่ใช่คนเรียนสูง แต่เอาชาติประชาชนเป็นที่ตั้ง ไม่ได้ทำงานเพื่อเงินผลประโยชน์อำนาจ ไม่เคยคิดจะมายืนตรงนี้ ไม่เคยคิดจะเป็น ผบ.ทบ. คิดเพียงว่าจบเป็นร้อยตรีจะตายวันไหน เผอิญมันไม่ตาย หลักสูตรที่จะทำขึ้นมาไม่ได้เป็นการขู่ ไม่ได้เอาไปฆ่าแกงอะไรไม่ได้เอาถุงดำครอบหัว หรือเอาไปทรมานให้เปลืองแรง จะไปทรมานทำไม ข้าวก็เปลือง ก่อนสิ้นสุดคอร์สต้องเตรียมสอบด้วยทั้งประจำวัน ประจำสัปดาห์ ถ้าไม่ผ่านก็เข้าคอร์สสอง ส่วนนายวรชัย เหมะ อดีต ส.ส.พรรคเพื่อไทย ยังไม่ถือว่าสอบผ่าน เพราะยังไม่ได้เข้าหลักสูตรเลย ตอนนี้กำลังทำหลักสูตรจะออกเร็วๆนี้ฝ่ายความมั่นคงทำอยู่,ผู้สื่อข่าวรายงานว่า พล.อ.ประยุทธ์เปิดโอกาสให้ซักถามมากกว่า 5 คำถาม ซึ่งนายกฯบอกว่าจะไปภารกิจต่างประเทศหลายวัน กลัวว่าจะคิดถึงให้ถามเต็มที่มีอะไรถามมา อย่างน้อยจะได้มีอะไรเขียนด่าตนอีกหลายวัน ช่วงท้ายผู้สื่อข่าวอวยพรให้เดินทางปลอดภัย พล.อ.ประยุทธ์กล่าวว่า มีพระดีไม่ต้องห่วง แต่สื่อเป็นคนดีหรือเปล่า ขอให้ช่วยประเทศชาติ ทั้งนี้ เวลา 23.50 น. พล.อ.ประยุทธ์และคณะออกเดินทางไปสหรัฐฯ เข้าร่วมการประชุมระดับผู้นำว่าด้วยความมั่นคงทางนิวเคลียร์ครั้งที่ 4 ที่กรุงวอชิงตัน จะเดินทางกลับวันที่ 3 เม.ย. เวลาประมาณ 05.45 น.,พ.อ.อภิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี แถลงภายหลังการประชุม ครม.ว่า พล.อ.ประยุทธ์ จันทร์โอชา นายกฯสั่งการเรื่องคดีความต่างๆที่ติดค้างอยู่ในปัจจุบัน ให้หน่วยงานที่เกี่ยวข้องเคลียร์ให้หมด แต่ต้องเป็นไปตามกฎหมาย ไม่แบ่งกลุ่มแบ่งฝ่ายหรือแบ่งสี ที่ผ่านมา นายกฯทราบข่าวว่ามีการนำชื่อของท่านและรองนายกฯ ไปอ้างเพื่อเรียกร้องสิทธิและเรียกร้องเงินหรือการสนับสนุนต่างๆ ทั้งหมดไม่เป็นความจริง ต่อไปนี้หากมีข้าราชการหรือกลุ่มบุคคลใดๆนำชื่อของนายกฯหรือรองนายกฯไปอ้าง ขอให้ประชาชนนำหลักฐานส่งมาให้นายกฯโดยตรง จะดำเนินการให้ถึงที่สุด ขอให้ข้าราชการทุกคน ตระหนักถึงหน้าที่ความรับผิดชอบและปรับทัศนคติความคิดการทำงานใหม่ ไม่ว่าจะอยู่ตำแหน่งไหน ไม่ใช่เข้ามาหาเงิน แต่มาทำงานรับใช้เพื่อประชาชน,ด้าน พล.อ.ธีรชัย นาควานิช ผบ.ทบ.ในฐานะเลขาธิการ คสช.กล่าวถึงกรณีนายกฯและหัวหน้าคสช.จะเปิดหลักสูตรอบรมปรับทัศนคตินักการเมืองว่า ถ้าใครยังพูดไม่รู้เรื่องก็สมควรจะถูกไปอบรม พูดเท่าไหร่ก็ไม่ฟัง ถ้าเอาแต่พูดอย่างเดียว คงไม่มีคุณค่าหรือเตรียมแต่อยากจะเลือกตั้ง แล้วกลัวประชาชนจะจำไม่ได้หรือไม่ ควรไปดูพื้นฐานว่าเป็นอย่างไร ถ้าพูดแล้วยังไม่รู้เรื่องควรเอาตัวมาเก็บไว้นานๆหน่อย รู้สึกว่าพลทหารของตนยังพูดรู้เรื่องกว่าอีก คงจะไม่ใช้กฎหมาย โตๆกันขนาดนี้แล้วน่าจะพูดกันรู้เรื่องบ้างว่าบ้านเมืองตอนนี้กำลังเดินไปได้ด้วยดี มีการค้าขาย ประชาชนอยู่กันอย่างสงบสุข จะมาทำให้เกิดความแตกแยกทำไม หากจะคิดให้คิดไปคนเดียว ถ้าคิดไม่เป็นเดี๋ยวจะให้คนไปอบรมเอง จะพิจารณากันอีกครั้งว่าจะเริ่มเมื่อใด แต่ตอนนี้เพียงทดลองกับคนที่ถูกเรียกเข้ามาพูดคุยก่อน นักการเมืองส่วนใหญ่ที่ดีพูดรู้เรื่อง พยายามนำไปสู่การเลือกตั้ง ไม่ใช่พวกชอบติเตียนประเด็นนั้นประเด็นนี้ นายกฯมีเจตนาที่ดี ทำทุกอย่างให้บ้านเมืองสงบสุข เดินไปในทางที่ดีที่ถูกต้อง และยอมหลายเรื่องเพื่อให้กระบวนการต่างๆเดินไปได้,พล.อ.ประวิตร วงษ์สุวรรณ รองนายกฯ และ รมว.กลาโหม กล่าวถึงหลักสูตรอบรมนักการเมืองที่ถูกเรียกปรับทัศนคติ เดี๋ยวเขาว่ากันเอง คสช.คงมีหลักสูตรในใจ ไม่ต้องห่วง ความจริงนักการเมืองรู้ดีว่าอะไรควรพูดหรือไม่ควรพูด อะไรที่พูดแล้วเกิดความแตกแยกอย่าไปพูด ตอนนี้หยุดพูดก่อน เรากำลังทำงานตามโรดแม็ป อีกปีนิดๆทุกอย่างก็จบแล้ว เมื่อถามว่าช่วงนายกฯเดินทางไปสหรัฐฯ ระหว่างวันที่ 29 มี.ค.-3 เม.ย. ได้ฝากอะไรเป็นพิเศษหรือไม่ พล.อ.ประวิตร ตอบว่า ไม่ต้องฝากอะไร เพราะไปอยู่ไหนโทรศัพท์หากันได้ทั่วโลก พูดกันได้ตลอดทุกวันทุกเวลา ไปอยู่ที่ไหนท่านก็เป็นนายกฯ จะมาฝากอะไรไว้กับตน,นายวัชระ เพชรทอง อดีต ส.ส.บัญชีรายชื่อ พรรคประชาธิปัตย์ กล่าวถึงกรณี คสช.จะจัดหลักสูตรปรับทัศนคตินักการเมือง 3-7 วันว่า ไม่เห็นด้วยและเสียงบประมาณโดยใช่เหตุ นักการเมืองที่เห็นต่างกับ คสช.มีจุดยืนและทัศนคติทางการเมืองของเขา การจะเปลี่ยนแปลงความคิดของผู้ใหญ่เป็นไปไม่ได้ ยิ่งทำให้ภาพของ คสช.ชัดเจนขึ้น ฝ่ายตรงข้ามจะนำไปขยายผลทางลบ เรื่องสำคัญที่สุดคือจะทำอย่างไรให้ประชาชนในชนบทเข้าใจเจตนารมณ์การปฏิรูปประเทศของ คสช. สื่อของรัฐใช้ได้ผลน้อยมาก ส่วนกรณีที่ พล.อ.ประยุทธ์ จันทร์โอชา นายกฯ ระบุว่า รับไม่ได้กับการวิจารณ์ถ้าคิดไม่เป็นก็ไม่ควรเป็นนักการเมืองต่อไป ที่พูดคงอยากให้นักการเมืองคิดเป็น อย่าให้ใครมาจูงจมูกอีกต่อไป แต่ตัวท่านเป็นนักการเมืองแล้ว เป็นทั้งนายกฯและหัวหน้า คสช.มีอำนาจมากมาย นักการเมืองเป็นอาชีพที่อาสาประชาชนเข้ามาทำงาน ไม่มีใครมาสั่งใครไม่ให้เป็นหรือเป็นได้ คนที่สั่งได้คือประชาชนเท่านั้น,นายณัฐวุฒิ ใสยเกื้อ แกนนำ นปช. กล่าวว่า เชื่อว่าไม่มีหลักสูตรอบรมใดจะทำให้คนคิดเหมือนกันทั้งหมด แม้ทุกอย่างจะเดินไปตามโรดแม็ปของ คสช. สังคมไทยยังคงเดินหน้าไปด้วยความหลากหลายทางความคิด การเปิดพื้นที่ให้ทุกฝ่ายแสดงเหตุผลน่าจะเป็นประโยชน์กว่าการปิดกั้น ถ้าใครเสนอความเห็นที่ไม่เข้าท่าจะถูกพิพากษาจากสังคมและกฎหมายอยู่แล้ว ยืนยันว่าที่ผ่านมาไม่เคยมีความเคลื่อนไหวใต้ดิน ทุกอย่างที่พูดทำโดยเปิดเผย เชื่อว่าการแสดงความเห็นด้วยความปรารถนาดีต่อบ้านเมืองยังเป็นสิทธิ์โดยชอบของทุกฝ่าย ส่วนบรรยากาศแบบเรียกคนเข้าค่ายทหารหรือกระทั่งดำเนินคดีกับชาวบ้านที่โพสต์รูปขันน้ำนั้นไม่น่าจะเป็นผลดีกับภาพรวม หากจะควบคุมตัวคนเข้าค่ายและดำเนินคดี น่าจะเกิดขึ้นกับกลุ่มคนที่แอบอ้างชื่อผู้มีอำนาจแสวงหาผลประโยชน์มากกว่า,เวลา 10.00 น. ที่เรือนจำชั่วคราว กองพันทหารราบมณฑลทหารบกที่ 11 (พัน.ร.มทบ.11) แขวงนครไชยศรี เขตดุสิต น.ส.วีรดา เมืองสุข ลูกสาวนายวัฒนา เมืองสุข เดินทางเข้าเยี่ยม และนำเสื้อผ้าพร้อมยารักษาโรคประจำตัวมามอบให้นายวัฒนา ที่ถูกคุมตัวอยู่ภายในเรือนจำชั่วคราวดังกล่าว โดยมีนายนรินท์พงศ์ จินาภักดิ์ ทนายความ พร้อมทีมงานร่วมเดินทางมาด้วย น.ส.วีรดากล่าวว่า วันนี้นำเสื้อผ้าและยามาให้พ่อ เนื่องจากพ่อยังไม่ได้กลับบ้าน นับตั้งแต่ทหารนำกำลังมาที่หน้าบ้านเมื่อวันที่ 27 มี.ค. เป็นห่วงคุณพ่อ มาอยู่ที่นี่พ่อคงไม่สบายใจ อยากให้คุณพ่อออกมา เวลาตนมีปัญหาพ่อจะอยู่กับตนเสมอ วันนี้พ่อถูกจับตัวไปก็ต้องมาหาพ่อ จะทำเท่าที่จะทำได้ ขณะที่นายนรินท์พงศ์กล่าวว่า ของที่เอามาให้เป็นสิ่งของที่จำเป็น นายวัฒนาต้องการยารักษาโรคประจำตัวตามประสาคนมีอายุ และนำเสื้อผ้ามาเปลี่ยน เพราะเมื่อวานนายวัฒนาใส่เสื้อยืดไม่ได้กลับบ้าน,จากนั้นเจ้าหน้าที่ทหารให้ น.ส.วีรดากับนายนรินท์พงศ์ รออยู่ที่หน้าป้อม เพื่อประสานให้เจ้าหน้าที่ขับรถมารับประมาณ 30 นาที มีรถมารับเข้าไปภายใน โดยไม่อนุญาตให้ทนายความร่วมเยี่ยม กระทั่งเวลา 12.15 น. เจ้าหน้าที่ทหารขับรถออกมาส่ง น.ส.วีรดาที่ประตูทางออก หลังเข้าเยี่ยมกว่า 1 ชั่วโมง โดย น.ส.วีรดาให้สัมภาษณ์ว่า พ่อยังมั่นคง จุดยืนไม่เปลี่ยนแปลง จะสู้เพื่อประชาชน หากได้รับการปล่อยตัวก็จะต่อสู้ต่อไป เพราะเป็นคนของประชาชน และหากประชาชนยอมให้คนของประชาชนถูกจับ นายวัฒนาก็ยอมถูกจับ โดยตนได้ไปรับประทานอาหารพร้อมพ่อที่อีกห้องหนึ่ง และไม่รู้ว่าจะถูกคุมตัว นานแค่ไหน แต่อย่างมากสุดน่าจะ 7 วัน ทางทหารอนุญาตให้เยี่ยมวันละ 1 ครั้ง โดยตนเลือกว่าจะเยี่ยมเวลา 11.00-12.00 น. และจะมาเยี่ยมพ่อทุกวันเพื่อรับประทานอาหารกลางวันด้วยจนกว่าคุณพ่อจะได้รับการปล่อยตัว,ขณะที่เมื่อเวลา 13.00 น. พ.ท.ชุมเจตุน์ นพเกตุ ผบ.ป.พัน. 2 รอ.นำตัวนายวรชัย เหมะ อดีต ส.ส.พรรคเพื่อไทย จ.สมุทรปราการ มาส่งที่บ้านหลังจากถูกเชิญตัวไปปรับทัศนคติที่กรมทหารราบ 11 รอ.โดยนายวรชัยมีสีหน้ายิ้มแย้ม และครอบครัวได้นำดอกไม้เข้าไปมอบให้และโอบกอดด้วยความดีใจ,นายวรชัยให้สัมภาษณ์ว่า ตลอดทั้ง 3 คืนได้รับการดูแลจากทางทหารอย่างเป็นกันเอง และมีนายทหารบางคนเข้ามานั่งคุยด้วย ได้ชี้แจงว่าที่พูดไปไม่มีเจตนาให้ร้ายใครแต่พูดตามข้อเท็จจริง นักการเมืองทุกคนไม่ใช่เลวร้ายทั้งหมด และการแสดงความคิดเห็นที่เป็นประโยชน์เป็นสิทธิ์ที่จะแสดงความคิดเห็นได้ เพราะเป็นประโยชน์ทำให้ประเทศเดินหน้าได้ ก่อนกลับตนได้เสนอแนวคิดไปว่าอะไรจะต้องปฏิรูปบ้าง หลังจากเข้าไปรายงานตัวแล้วได้ลงนามเอ็มโอยู เหมือนกันกับนักการเมืองทุกคนที่ถูกเรียกไปก่อนหน้านี้ด้วย,พล.อ.ประวิตร วงษ์สุวรรณ รองนายกฯ และ รมว.กลาโหม กล่าวถึงกรณีเจ้าหน้าที่ทหาร มทบ.33 ควบคุมตัวผู้ได้รับขันน้ำสีแดงพร้อมรูปภาพนายทักษิณ ชินวัตรและ น.ส.ยิ่งลักษณ์ ชินวัตร อดีตนายกฯว่า ต้องดูว่าผิดกฎหมายเป็นการยั่วยุหรือทำให้แตกแยกหรือไม่ เจ้าหน้าที่ดูอยู่ คงไม่จับเฮงซวยหรอก ต้องดูว่าอะไรถูกอะไรผิด และคงไม่ บานปลาย ไม่มีคนเท่าไหร่เพราะเราดูอยู่ทุกวัน อย่าไปพูดขยายมากมาย ตอนนี้อยากให้อยู่เฉยๆ เพราะรัฐธรรมนูญมาแล้ว ทุกอย่างต้องเป็นตามกฎหมาย ส่วน คสช.และ ครม.จะเดินตามโรดแม็ปชัดเจน,ผู้สื่อข่าวรายงานว่าพนักงานสอบสวน สภ.แม่ปิง อ.เมืองเชียงใหม่ ได้นัดให้นางจีรวรรณ เจริญสุข ผู้ต้องหาโพสต์รูปขันแดงของนายทักษิณ ชินวัตร อดีตนายกฯ ในเฟซบุ๊ก มาสอบสวน ก่อนแจ้งข้อหาความผิดประมวลกฎหมายอาญามาตรา 116 ทำลายความมั่นคง โดยนางจีรวรรณให้การปฏิเสธทุกข้อกล่าวหา ตำรวจจึงคุมตัวมาฝากขังที่ทัณฑสถานหญิงจังหวัดเชียงใหม่ ญาติได้นำหลักทรัพย์เป็นเงินสดจำนวน 100,000 บาท ประกันตัวออกไปในเวลา 14.30 น. โดยมีเพื่อนๆมาให้กำลังใจกว่า 40 คน หลังจากได้ประกันตัว นางจีรวรรณได้ขอไปทำพิธีสะเดาะเคราะห์ที่วัดดับภัย วัดดวงดี และวัดชัยมงคล โดยมีญาติๆตามไปให้กำลังใจ ซึ่งนางจีรวรรณได้ปฏิเสธการให้สัมภาษณ์ใดๆทั้งสิ้น และสำหรับข้อหาที่ตำรวจตั้งให้ก็ให้การปฏิเสธทุกข้อกล่าวหา ขอขอบคุณทุกกำลังใจที่ส่งเข้ามา,ผู้สื่อข่าวรายงานว่า เว็บไซต์ราชกิจจานุเบกษา เผยแพร่คำสั่งหัวหน้า คสช.ที่ 12/2559 ตามมาตรา 44 ของรัฐธรรมนูญ พ.ศ.2557 เรื่อง การแต่งตั้งข้าราชการให้ดำรงตำแหน่ง เพื่อให้การปฏิรูปการบริหารราชการแผ่นดินด้านการบริหารราชการส่วนภูมิภาค และการบริหารราชการในกระทรวงคมนาคมมีประสิทธิภาพและมีความเหมาะสมมากยิ่งขึ้น โดยย้ายบุคคลโดยให้ขาดจากตำแหน่งหน้าที่และอัตราเงินเดือนเดิม เพื่อย้ายหรือโอนไปแต่งตั้งให้ดำรงตำแหน่งตามกรอบอัตรากำลังชั่วคราวเป็นกรณีพิเศษที่จัดให้มีขึ้นในสำนักนายกรัฐมนตรี ได้แก่ 1.นายยุทธนา วิริยะกิตติ ผวจ.ศรีสะเกษ 2.นาย สมชัยฐ์ หทยะตันย์ติ ผวจ.ตาก 3.นายสมศักดิ์ ปะริสุทโธ เหมทานนท์ ผวจ.จันทบุรี และ 4.นายวีรพงศ์ แก้วสุวรรณ ผวจ.ปัตตานี และให้นายธวัช สุระบาล รอง ผวจ.ราชบุรี รักษาราชการแทน ผวจ. ศรีสะเกษ นายเจริญฤทธิ์ สงวนสัตย์ รอง ผวจ.ลำพูน รักษาราชการแทน ผวจ.ตาก นายวิทูรัช ศรีนาม รอง ผวจ.พิษณุโลก รักษาราชการแทน ผวจ.จันทบุรี นายสุริยะ อมรโรจน์วรวุฒิ ผู้ตรวจราชการกระทรวงมหาดไทย รักษาราชการแทน ผวจ.ปัตตานี นอกจากนี้ยังให้นายศรศักดิ์ แสนสมบัติ พ้นจากผู้ตรวจราชการกระทรวงกระทรวงคมนาคม และให้ดำรงตำแหน่งอธิบดีกรมเจ้าท่า กระทรวงคมนาคม คาดว่าเหตุผลโยกย้าย 4 ผวจ.ที่จะเกษียณอายุราชการปี 59 เข้ากรุ 4 คน เนื่องจากการบริหารงานไม่เป็นไปตามนโยบาย คสช.บางคนมีปัญหาเรื่องความโปร่งใส บางคนขาดประสิทธิภาพในการทำงาน,ข่าวที่เกี่ยวข้อง :, ,ร่างรธน.ใหม่ หั่นอายุ สปท.เหลือ 4 เดือน - ดึงดาบสปท.คืนคสช.วางปฏิรูป
มีชัย ถือฤกษ์ดี 29 มี.ค.59 เวลา 13.39 น. ส่งร่าง รธน. 279 มาตราถึงมือ ครม. วอนชาวบ้านอย่าฟังเสียงคนบิดเบือน รับ ก.ม.สูงสุดต้องวางกลไกให้แก้ไขยาก 
ข่าวหน้า1,ร่างรัฐธรรมนูญ,ลดอายุสปท.,โหวตนายกฯ,รถเบนซ์กันกระสุน,หลักสูตรปรับทัศนคติ,ปรับทัศนคติ,ปล่อยตัววรชัย,ข่าว,ข่าวการเมือง,ไทยรัฐออนไลน์,ข่าวฉบับพิมพ์